b'\n_START_ARTICLE_\nTaormina\n_START_SECTION_\nMaantiede\n_START_PARAGRAPH_\nKaupungin alkuper\xc3\xa4inen keskus sijaitsi 200 metri\xc3\xa4 merenpinnan yl\xc3\xa4puolella Tauros-vuoren eli nykyisen Monte Tauron rinteell\xc3\xa4. Nykyisin kaupungin alue ulottuu merenrantaan asti. Taorminan naapurikaupunkeja ovat Calatabiano, Castelmola, Castiglione di Sicilia, Gaggi, Giardini-Naxos ja Letojanni.\n_START_SECTION_\nIlmasto\n_START_PARAGRAPH_\nTaorminan ilmasto on v\xc3\xa4limerellinen. Tammi-helmikuussa keskil\xc3\xa4mp\xc3\xb6tila on noin 14 \xc2\xb0C, hein\xc3\xa4-elokuussa noin 28\xe2\x80\x9333 \xc2\xb0C. Meriveden l\xc3\xa4mp\xc3\xb6tila on talvella 16\xc2\xb0 ja kes\xc3\xa4ll\xc3\xa4 28\xc2\xb0. Eniten sataa marras-joulukuussa. Aurinko kohoaa kes\xc3\xa4p\xc3\xa4iv\xc3\xa4nseisauksen aikaan keskip\xc3\xa4iv\xc3\xa4ll\xc3\xa4 noin 75 asteen korkeudelle, jolloin sen s\xc3\xa4teilyteho on noin 1\xc2\xa0190 W/m\xc2\xb2.\n_START_SECTION_\nMy\xc3\xb6hempi historia\n_START_PARAGRAPH_\nSaraseenit valloittivat kaupungin vuonna 906 jaa. Vuosina 962 ja 969 tapahtui kansannousu arabivaltaa vastaan, jolloin kaupunki tuhoutui. Taormina asutettiin uudelleen 1200-luvulla, mutta se ei noussut en\xc3\xa4\xc3\xa4 entiseen asemaansa. Erityisesti kansannousu espanjalaisvaltaa vastaan vuosina 1674\xe2\x80\x931678 heikensi kaupungin asemaa entisest\xc3\xa4\xc3\xa4n. Kun tielinja Messinasta Syrakusaan siirrettiin 1700-luvulla kauemmaksi Taorminasta, kaupunki taantui v\xc3\xa4h\xc3\xa4merkitykselliseksi kyl\xc3\xa4ksi._NEWLINE_Maalauksellisten maisemiensa, suotuisan ilmastonsa ja lukuisten historiallisten n\xc3\xa4ht\xc3\xa4vyyksiens\xc3\xa4 ansiosta Taorminasta kehittyi 1800- ja 1900-luvuilla t\xc3\xa4rke\xc3\xa4 turistikeskus. Kaupunkiin nousi hotelli toisensa j\xc3\xa4lkeen ja sen elinkeinorakenne muuttui matkailupainotteiseksi._NEWLINE_Toisen maailmansodan aikana Taorminassa oli saksalaisen Wehrmachtin komentokeskus. 9. hein\xc3\xa4kuuta 1943 kaupunkiin kohdistui kaksi liittoutuneiden ilmahy\xc3\xb6kk\xc3\xa4yst\xc3\xa4, jotka tuhosivat Taorminan etel\xc3\xa4osia sek\xc3\xa4 siiven hotelli San Domenicosta, jossa oli menossa saksalaisten sotilasesimiesten tapaaminen._NEWLINE_Toisen maailmansodan j\xc3\xa4lkeen Taormina kasvoi. Vuoteen 1968 saakka se tunnettiin erityisesti varakkaiden turistien talvikohteena. Hienoimmat hotellit olivat toiminnassa lokakuusta kes\xc3\xa4kuuhun. S\xc3\xa4\xc3\xa4nn\xc3\xb6llisi\xc3\xa4 vierailijoita olivat muun muassa kirjailijat Roger Peyrefitte, Truman Capote, Andr\xc3\xa9 Gide ja D. H. Lawrence. Suomen tasavallan presidentti Urho Kekkonen samoin kuin er\xc3\xa4\xc3\xa4t Skandinavian kuninkaalliset kuuluivat vierailijoihin. Taorminan talviasukkeihin lukeutuivat my\xc3\xb6s Soraya Esfandiary Bakhtiary, Ava Gardner, Romy Schneider, Elizabeth Taylor, Richard Burton, Dino Grandi, Willy Brandt ja Greta Garbo. My\xc3\xb6s suomalainen n\xc3\xa4yttelij\xc3\xa4 Regina Linnanheimo ihastui kaupunkiin._NEWLINE_Sisilian l\xc3\xa4nsiosassa 15. tammikuuta 1968 tapahtuneen tuhoisan Belicen maanj\xc3\xa4ristyksen (voimakkuus 6,4 Richterin asteikolla) j\xc3\xa4lkeen Taormina alkoi suuntautua massaturismiin. Kaupunkikuva alkoi muuttua, ja sesonki siirtyi kes\xc3\xa4kaudelle.\n_START_SECTION_\nKulttuuri ja n\xc3\xa4ht\xc3\xa4vyydet\n_START_PARAGRAPH_\nKaupungin tunnetuin n\xc3\xa4ht\xc3\xa4vyys on Taorminan teatteri. Muut antiikin ajalta s\xc3\xa4ilyneet j\xc3\xa4\xc3\xa4nteet ovat suhteellisen v\xc3\xa4h\xc3\xa4isi\xc3\xa4. Kaupungissa on keskiaikainen linna, Castello Saraceno, sek\xc3\xa4 lukuisia kirkkoja ja palatseja. L\xc3\xa4hialueen n\xc3\xa4ht\xc3\xa4vyyksi\xc3\xa4 ovat muun muassa Giardini-Naxos sek\xc3\xa4 kaupungin edustalla sijaitseva pieni saari, Isola Bella. Kaupungin suojeluspyhimys on Pyh\xc3\xa4 Pancratius (San Pancrazio).\n_START_SECTION_\nLiikenne\n_START_PARAGRAPH_\nTaormina-Giardinin rautatieasemalla pys\xc3\xa4htyv\xc3\xa4t kaikki Messina\xe2\x80\x93Catania-reitin matkustajajunat. Kaupungista on linja-autoyhteydet Catania-Fontanarossan lentokent\xc3\xa4lle (et\xc3\xa4isyys 67 km) sek\xc3\xa4 useimpiin Sisilian t\xc3\xa4rkeisiin keskuksiin. Kaupunki sijaitsee moottoritien A 18 varrella (Autostrada Messina\xe2\x80\x93Catania).'